Document ID: 32006D0011

ODLOČBA KOMISIJE
z dne 11. januarja 2006
o spremembi Odločbe 2005/758/ES o nekaterih zaščitnih ukrepih v zvezi s sumom na visoko patogeno aviarno influenco na Hrvaškem in razveljavitvi Odločbe 2005/749/ES
(notificirano pod dokumentarno številko C(2005) 6025)
(Besedilo velja za EGP)
(2006/11/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/496/EGS z dne 15. julija 1991 o določitvi načel o organizaciji veterinarskih pregledov živali, ki vstopajo v Skupnost iz tretjih držav, in o spremembi direktiv 89/662/EGS, 90/425/EGS ter 90/675/EGS (1), in zlasti člena 18(7) Direktive,
ob upoštevanju Direktive Sveta 97/78/ES z dne 18. decembra 1997 o določitvi načel, ki urejajo organizacijo veterinarskih pregledov proizvodov, ki vstopajo v Skupnost iz tretjih držav (2), in zlasti člena 22(6) Direktive,
ob upoštevanju naslednjega:
(1)
Aviarna influenca je infekcijska virusna bolezen pri perutnini in ostalih pticah, ki povzroča smrt in motnje, ki lahko hitro dobijo epizootske razsežnosti ter postanejo resna nevarnost za zdravje živali in ljudi ter močno zmanjšajo donosnost reje perutnine. Obstaja tveganje, da se povzročitelj bolezni lahko prenese prek mednarodne trgovine z živo perutnino in perutninskimi izdelki.
(2)
Hrvaška je uradno obvestila Komisijo o odkritju enega kliničnega primera azijskega seva virusa influence A podtipa H5N1 pri prosto živečih vrstah. Zato je bila sprejeta Odločba Komisije 2005/749/ES (3), ki je bila pozneje nadomeščena z Odločbo Komisije 2005/758/ES z dne 27. oktobra 2005 o nekaterih zaščitnih ukrepih v zvezi s sumom na visoko patogeno aviarno influenco na Hrvaškem in razveljavitvi Odločbe 2005/749/ES (4).
(3)
Hrvaška je izvajala stroge ukrepe nadzora bolezni in poslala Komisiji nadaljnje podatke o stanju bolezni, ki upravičujejo omejitev začasne ustavitve uvoza na tiste dele ozemlja Hrvaške, ki so okuženi in ogroženi.
(4)
Odločbo 2005/758/ES je zato treba ustrezno spremeniti.
(5)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2005/758/ES se spremeni:
1.
V členu 1(1) se uvodni odstavek nadomesti z naslednjim besedilom:
„Države članice začasno ustavijo uvoz naslednjih proizvodov iz tistega dela ozemlja Hrvaške, ki je naveden v Prilogi:“.
2.
Doda se Priloga, katere besedilo je navedeno v Prilogi k tej odločbi.
Člen 2
Države članice nemudoma sprejmejo ukrepe, potrebne za uskladitev s to odločbo, in jih objavijo. O tem nemudoma obvestijo Komisijo.
Člen 3
Ta odločba je naslovljena na države članice.
V Bruslju, 11. januarja 2006

Labels: 17
0
3
6
18